
PASIŪLYMAS DĖL EUROPOS PARLAMENTO SPRENDIMO
dėl siūlymo skirti Stefą Bloką Audito Rūmų nariu
(C10‑0108/2025 – 2025/0804(NLE))
(Konsultavimasis)
Europos Parlamentas,
–	atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C10‑0108/2025),
–	atsižvelgdamas į Darbo tvarkos taisyklių 133 straipsnį,
–	atsižvelgdamas į Biudžeto kontrolės komiteto pranešimą (A10‑0000/2025),
A.	kadangi 2025 m. birželio 2 d. laišku Taryba konsultavosi su Europos Parlamentu dėl Stefo Bloko skyrimo Audito Rūmų nariu;
B.	kadangi Biudžeto kontrolės komitetas įvertino Stefo Bloko kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus; kadangi atlikdamas šį vertinimą komitetas gavo Stefo Bloko gyvenimo aprašymą ir atsakymus į jam raštu pateiktus klausimus;
C.	kadangi 2025 m. liepos 15 d. šis komitetas surengė Stefo Bloko klausymą, per kurį jis pasakė įžanginę kalbą ir atsakė į komiteto narių klausimus;
1.	teikia teigiamą / neigiamą nuomonę dėl Tarybos pasiūlymo paskirti Stefą Bloką Audito Rūmų nariu;
2.	paveda Pirmininkei perduoti šį sprendimą Tarybai ir pateikti susipažinti Audito Rūmams, kitoms Europos Sąjungos institucijoms ir valstybių narių audito institucijoms.

[bookmark: _Toc202783808]1 PRIEDAS. STEFO BLOKO GYVENIMO APRAŠYMAS
Stef Blok

Gimė: PRALEISTA

Išsilavinimas:

	1983–1988

1977–1983
	Groningeno universiteto (nyd. Rijksuniversiteit Groningen) verslo studijos;
Leideno miesto gimnazija (nyd. Stedelijk Gymnasium Leiden).



Profesinė patirtis:

	2022 m. rugsėjo mėn.
2022 m. balandžio mėn. – 2022 m. gegužės mėn.
2021 m. gegužės mėn. – 2022 m. sausio mėn.
2018–2021
2017 m. sausio mėn. – 2017 m. spalio mėn.
2012–2017
2010–2012
1998–2012




1988–1998


1988
	Europos Audito Rūmų narys;
nacionalinis sankcijų laikymosi ir vykdymo užtikrinimo koordinatorius;
ekonomikos reikalų ir klimato politikos ministras;
užsienio ir Europos reikalų ministras;
teisingumo ir saugumo ministras;
būsto ir centrinės valdžios sektoriaus ministras;
Antrųjų Rūmų VVD (Liberalų partija) frakcijos vadovas;
Antrųjų Rūmų VVD partijos narys (finansų, ekonomikos ir socialinių reikalų portfelis);
dviejų įstatymų savo iniciatyva dėl pensijų ir gyvybės draudimo vienas iš autorių; parlamentinio integracijos politikos tyrimo pirmininkas;
bankas „ABN AMRO Bank N.V.“: pradžioje – vadovybės biuro stažuotojas, vėliau – filialo vadovas, kredito analitikas, įmonių bankininkystės vyriausiasis apskaitos vadybininkas;
stažuotė banke „Société Générale“ Paryžiuje.



Visuomeninė veikla:

	2017–2018
2010–2012
2009–2012

2009–2012

2000–2010

1994–1997
	Nyderlandų akreditavimo tarybos vykdomosios valdybos pirmininkas;
psichikos sveikatos priežiūros įstaigos „GGZ Rivierduinen“ globėjų taryba;
statybos bendrovės „Scholtens Groep B.V.“ priežiūros valdybos narys;
Leideno miesto gimnazijos globėjų taryba;
gamtos apsaugos organizacijos „Het Zuid-Hollands Landschap“ globėjų taryba;
Nivkopo savivaldybės tarybos VVD frakcijos pirmininkas.

Klausimynas, pateikiamas atnaujinant Audito Rūmų sudėtį
Pareigų vykdymas: įgyta patirtis ir būsimi įsipareigojimai
1.	Kokie Jūsų pagrindiniai laimėjimai būnant Audito Rūmų nariu? Kokios buvo didžiausios nesėkmės?

Įžanga
Žinodamas, kad pirmą kartą Audito Rūmų nariu būsiu paskirtas tik pusei kadencijos, daugiausia dėmesio skyriau tam, kad įgyčiau išsamios finansinio audito ir veiklos audito patirties. 

Laimėjimai
Būdamas Audito Rūmų nariu, atsakingu už 2024 m. patikinimo pareiškimą dėl ES išlaidų pagal išlaidų kategoriją „Sanglauda, atsparumas ir vertybės“, su mūsų patikinimo pareiškimo komanda intensyviai dirbau prie didžiausios ir dažniausiai sudėtingiausios ES išlaidų kategorijos. Rezultatai bus paskelbti mūsų 2025 m. metinėje ataskaitoje.

Kalbant apie veiklos auditą, buvau atsakingas už šias specialiąsias ataskaitas:
	„Neįgaliųjų rėmimas“ (SA 10/2023);
	„Profesinių kvalifikacijų pripažinimas Europos Sąjungoje“ (SA 10/2024) ir
	„Su vandeniliu iš atsinaujinančiųjų energijos išteklių susijusi ES pramonės politika“ (SA 11/2024).

Manau, kad pagrindinis laimėjimas – tai pirmasis Audito Rūmų specialiosios ataskaitos „Neįgaliųjų rėmimas“ lengvai perskaitomos versijos paskelbimas visomis oficialiosiomis ES kalbomis, jau nekalbant apie tai, kad Audito Rūmai plėtos šią iniciatyvą paskelbdami daugiau lengvai perskaitomų savo ataskaitų versijų. ES institucijų įsipareigojimas pranešti apie savo laimėjimus asmenų su negalia užimtumo srityje taip pat yra tiesioginis Audito Rūmų darbo šia tema rezultatas.

Norėčiau atkreipti dėmesį į tai, kad paskelbti atvirieji duomenys, skirti profesinių kvalifikacijų pripažinimo Europos Sąjungoje ataskaitai. Atvirųjų duomenų teikimas – tai svarbi man tema.

Rengdamas šią ataskaitą taip pat suorganizavau sėkmingą ir puikiai įvertintą virtualų susitikimą su nacionalinių valdžios institucijų ir profesinių organizacijų atstovais. Didelis aktyvumas (apie 400 dalyvių) ir aiškus įsitraukimas paskatino įgyvendinti ataskaitoje rekomenduojamus tolesnius patobulinimus.

Kaip Audito Rūmų narys manau, kad svarbu viešinti institucijos darbą, ataskaitas ir rekomendacijas ir apie jas informuoti ES piliečius, ES bei nacionalines institucijas.

Nuo savo kadencijos pradžios 2022 m. dažnai bendravau su ES piliečiais, abiem Nyderlandų parlamento rūmais, ministrais ir jų atitinkamomis valstybės tarnybomis, taip pat su Nyderlandų audito rūmais. Be to, tiek Nyderlanduose, tiek kitose ES šalyse organizavau spaudos konferencijas ir televizijos, radijo bei laikraščių interviu. Dėl to padidėjo susidomėjimas Audito Rūmų darbu ir Nyderlandų parlamento komitetams buvo surengti keli Audito Rūmų ataskaitų pristatymai.

Be šių oficialių pristatymų reguliariai pristatau mūsų darbą universitetų studentų ir specialistų lankytojų grupėms, lankiausi mokyklose ir universitetuose, taip pat dalyvavau konferencijose.

Be to, tapau Audito Rūmų Vidaus audito komiteto nariu.

Nesėkmės
Dirbdamas prie savo patikinimo pareiškimo matau, kad Audito Rūmų ir visų su ES lėšomis dirbančių asmenų darbą dar labiau apsunkina tai, kad jiems tenka taikyti labai išsamius nacionalinės teisės aktus ir taisykles, kurie dažnai viršija ES reikalavimus.

Kalbant apie nesėkmes, matau, kad vykdant veiklos auditus dažnai trūksta palyginamos informacijos ir duomenų. Tai buvo ypač akivaizdu atliekant asmenų su negalia rėmimo auditą. Tai apsunkina mūsų darbą ir ES veiksmų rezultatų vertinimą.
2.	Kokios svarbiausios patirties įgijote savo kompetencijos srityje ir kokių rezultatų pasiekėte atlikdamas savo pareigas ir vykdydamas audito užduotis?
Įgyta patirtis
Kalbant apie patikinimo pareiškimą, svarbiausia įgyta patirtis yra ta, kad dėl sudėtingumo padaroma klaidų ir sukuriama didelė tvarkingumo našta piliečiams ir organizacijoms, dirbantiems su ES lėšomis.
Svarbiausia mano vadovaujamų veiklos auditų patirtis yra ta, kad, kai siūloma ES politika, pernelyg dažnai neatliekama poveikio analizė. Pavyzdžiui, mūsų ataskaitoje dėl vandenilio iš atsinaujinančiųjų energijos išteklių nurodėme, kad dėl to, jog buvo neatlikta poveikio analizė, buvo parengta nerealistiška strategija ir nustatyti nerealistiški tikslai. Savo ataskaitoje dėl asmenų su negalia rėmimo nustatėme, kad ES strategijoje neatsižvelgiama į didžiulius nacionalinių požiūrių skirtumus. Savo ataskaitoje dėl profesinių kvalifikacijų pripažinimo nustatėme, kad turima informacija nebuvo naudojama dėl nepatogios naudoti prieigos prie jos sistemos, nors ta informacija galėtų užkirsti kelią dideliems incidentams.

Sveikintinas šalutinis poveikis, kurį pastebėjome atlikdami kai kuriuos savo veiklos auditus, yra tai, kad atliekant mūsų auditą iš audituojamų subjektų, įskaitant Komisiją, reikalaujama sutelkti dėmesį į tam tikrus aspektus, o tai dažnai lemia skubius taisomuosius veiksmus.
Pagrindiniai rezultatai
Ypač didžiuojuosi audito grupėmis, kurioms, nepaisant tokių kliūčių kaip duomenų trūkumas ar sudėtingos taisyklės, pavyksta pasiekti vertingų rezultatų.
[bookmark: _Hlk200697196]3.	Kokios pridėtinės vertės galėtumėte suteikti Audito Rūmams per savo antrąją kadenciją ir (arba) būtent toje srityje, už kurią būtumėte atsakingas? Ar norėtumėte pakeisti savo atsakomybės sritį? Kas skatina Jus siekti šių pareigų?

Gausios finansinės žinios, kurias įgijau 10 metų dirbdamas bankininku, suteikė man technines ekspertines žinias, reikalingas finansiniams auditams atlikti. 14 metų eidamas parlamento nario pareigas, visų pirma kaip Nyderlandų parlamento Finansų komiteto pirmininkas, entuziastingai naudojausi Audito Rūmų ataskaitomis. Būdamas ministru, be kita ko, būsto ministru, teisingumo ir saugumo ministru, ekonomikos reikalų ministru bei užsienio ir Europos reikalų ministru, buvau atsakingas už derybas dėl 2021–2027 m. daugiametės finansinės programos, Ekonomikos gaivinimo ir atsparumo didinimo priemonės, taip pat dėl kelių ES direktyvų ir reglamentų bei jų įgyvendinimo Nyderlanduose. Prie Audito Rūmų darbo prisidedu derindamas techninę ir valdymo patirtį.

Pirmuosius metus įgijau daug patirties tiek veiklos, tiek atitikties audito srityje, todėl galiu būti naudingas Audito Rūmams sanglaudos ir kitose srityse.

Įsipareigoju tęsti darbą, susijusį su 2025 m. patikinimo pareiškimu dėl sanglaudos išlaidų, ir po vasaros pradėsiu dar vieną veiklos auditą toje srityje. Tai reiškia, kad šiuo metu noriu tęsti Audito Rūmų audito darbą šioje politikos srityje.

Mano nuomone, Audito Rūmų nariai taip pat turi rotuoti. Tai reiškia, kad, jei būsiu paskirtas dar vienai kadencijai, tam tikru šios antrosios kadencijos metu savo darbo sritį pakeisiu į tą, kurioje tuo metu galėčiau geriausiai pasitarnauti Audito Rūmams.
4.	Kaip užtikrinate, kad būtų pasiekti numatyti audito užduoties tikslai? Ar buvote patekęs į padėtį, kai negalėjote atlikti audito užduoties? Dėl kokių priežasčių? Ką darote tokiais prieštaringais atvejais?

Užtikrinimas, kad būtų pasiekti numatyti audito tikslai
Patikinimo pareiškimo tvarkaraštis yra labai griežtas, todėl susijusios grupės turi dėti daug pastangų. Taigi daug dėmesio skyriau planavimui.

Palaikiau reguliarius ryšius (kas 2 savaites) su audito grupe, kad gaučiau naujausią informaciją apie pažangą, preliminarias pastabas ir bet kurias galimas problemas. Apskritai Audito Rūmų darbuotojai yra gerai pasirengę spręsti problemas, kurių neišvengiamai kyla atliekant auditą. Tais atvejais, kai audito grupės susidūrė su kliūtimis, susijusiomis su joms reikalingos audito informacijos pateikimo laiku ar turiniu, asmeniškai kreipiausi į Komisiją arba susijusias nacionalines institucijas.
Audito užduoties neatlikimas (iki galo)
Šiuo metu esu atsakingas už vykdomą užduotį, susijusią su komunalinių atliekų tvarkymu. Buvo planuojama šią publikaciją paskelbti liepos mėn., tačiau ji buvo atidėta ir dabar planuojama ją skelbti 2025 m. spalio mėn.

Kai tapo aišku, kad bus vėluojama, išanalizavau priežastis ir kartu su grupe ieškojau būdų, kaip sutrumpinti vėlavimą. Kritiniu šio audito metu iškilo problemų, susijusių su apsirūpinimu darbuotojais. Reikėjo ilgesnio laikotarpio atsakyti į pasirinktus audito klausimus. Taip pat susidūrėme su netikėtais dideliais skirtumais valstybėse narėse. Pasirinkau atitinkamą sprendimą, kad būtų užtikrinta gera ataskaitos kokybė, nes ji sudaro suderinimo ir rungimosi principu grindžiamos procedūrų pagrindą.
5.	Jeigu būtumėte paskirtas antrajai kadencijai ir, tarkime, taptumėte vienos iš Audito Rūmų kolegijų seniūnu, kaip vadovautumėte darbui, kad nustatytumėte jos prioritetus? Pavyzdžiui, kokioms dviem ar trims sritims ateityje reikėtų skirti didžiausią dėmesį?

Antrosios kadencijos prioritetai
Audito Rūmai, kaip ir kolegijos, yra kolegialus organas, kur nariai glaudžiai bendradarbiauja su darbuotojais.

Mano antroji kadencija sutaps su laikotarpiu, kai bus deramasi dėl kitos daugiametės finansinės programos ir kai bus panaudota didžioji dabartinių 2021–2027 m. programų išlaidų dalis. Pirmenybę teikčiau užtikrinimui, kad būtų pasimokyta iš dabartinio laikotarpio, o įgyta patirtis būtų kaupiama ir skleidžiama. Kadangi greičiausiai bus pateikta pasiūlymų dėl reglamento dėl ES finansų pakeitimų, Audito Rūmai turėtų pateikti gerai struktūruotas ir konkrečias nuomones.

Vadovaudamas procesui toliau bendradarbiausiu su suinteresuotaisiais subjektais Europos Parlamente ir kitose institucijose.

Pavyzdžiai
Visų pirma, toliau daug dėmesio skirsiu skaidrumui. Visos viešosios išlaidos – ES, nacionalinės, regioninės ir vietos – turi būti renkamos ir naudojamos skaidriai bei vykdant demokratinę priežiūrą. Kai biudžetai yra orientuoti į veiklos rezultatus, sutarti mokėjimų priežastiniai veiksniai turi būti aktualūs, konkretūs ir audituojami. Toliau raginsiu kartu su Audito Rūmų ataskaitomis teikti atviruosius duomenis.

Antra, Audito Rūmų veiklos audituose pateiksiu aiškius vertinimus apie tai, kurios politikos priemonės duoda rezultatų, o kurios neduoda arba duoda tik iš dalies. Šio aiškaus vertinimo reikia ES piliečiams ir Europos Parlamentui, kad būtų pagerintos politikos priemonės ir viešųjų lėšų paskirstymas.

Trečia, toliau didinsiu plačiosios visuomenės, suinteresuotųjų subjektų ir spaudos informuotumą apie Audito Rūmų pastebėjimus. Siekiant gerai veikiančios ES nepaprastai svarbu dalytis mūsų pastebėjimais su plačiąja visuomene.
6.	Jeigu Jums tektų atrinkti audito užduotis siekiant parengti Audito Rūmų metinę darbo programą, kuo remdamasi pasirinktumėte prioritetus iš Parlamento ir (arba) Biudžeto kontrolės (CONT) komiteto atsiųsto sąrašo? 
Ką darytumėte, jei politinis prioritetas neatitiktų Audito Rūmų atlikto Sąjungos veiklos rizikos vertinimo? 

Prioritetų sąrašas
Mano noras teigiamai ir aktyviai prisidėti prie sprendimų priėmimo ir politikos įgyvendinimo Europos Sąjungoje yra visa apimantis. Šiuo atveju nepaprastai svarbus yra suinteresuotųjų subjektų indėlis. Kadangi Europos Parlamentas atstovauja ES piliečiams, šis sąrašas ir atsiliepimai, gauti dažnai bendraujant su Biudžeto kontrolės (CONT) komitetu ir kitais komitetais, yra labai svarbus indėlis galutiniam sprendimų priėmimo procesui.

Rizikos vertinimas ir prioritetai
Pagrindiniai finansinių auditų principai visada bus rizikos vertinimai ir atstovaujamasis darbas audito tiriamajai visumai.

Mūsų veiklos auditų atveju svarbi ne tik rizika, bet ir aktualumas ES piliečių bei būsimų iššūkių atžvilgiu. Todėl Parlamento prioritetai jau dabar yra svarbus aspektas, į kurį reikia atsižvelgti. Be to, sprendimų priėmimo pagrindą turėtų sudaryti plati ES politikos aprėptis, numatomi pokyčiai (prognozavimas) ir rizikos patikimam finansų valdymui požymiai, taip pat suinteresuotųjų subjektų interesai.
Portfelio, darbo metodų ir rezultatų valdymas
7.	Kokybiškų, svarių ataskaitų pateikimas laiku turi lemiamą svarbą. 
–	Kaip užtikrintumėte, kad atliekant auditą naudojami duomenys būtų patikimi ir kad pastebėjimai nebūtų pasenę?

Galime pagerinti ataskaitų savalaikiškumą suderindami veiklos auditus su loginiais politinės darbotvarkės momentais, pavyzdžiui, privalomais politikos ir teisėkūros vertinimais.
Veiklos auditams naudojami duomenys turi būti gauti iš patikimų ir objektyvių šaltinių. Kiekvieną kartą, kai kyla sunkumų gauti duomenis, tai aptariama rekomendacijose. Tokią rekomendaciją įtraukiau į asmenų su negalia rėmimo auditą: „1 rekomendacija. Rinkti daugiau palyginamų duomenų visoje ES“.
–	Kaip pagerintumėte rekomendacijų kokybę ir tinkamumą?

Kalbant apie finansinius auditus, mūsų audito grupės taip pat nustato įdomių ir svarbių faktų, kurie nėra kiekybiškai įvertinami. Mes įtraukiame juos į ataskaitas, skirtas vadovams ir atitinkamoms nacionalinėms audito įstaigoms. Manau, kad mūsų metinėje ataskaitoje būtų galima geriau pasinaudoti šiais pastebėjimais.

Kalbant apie veiklos auditus, mūsų rekomendacijose turėtų būti nagrinėjama problemos priežastis, jos turėtų būti konstruktyvios, tinkamai pagrįstos, įgyvendinamos ir ekonomiškai efektyvios, taip pat jose turėtų būti nevengiama nurodyti, kas yra veiksminga, o kas – ne.

Iš savo patirties Audito Rūmuose žinau, kad rekomendacijos yra veiksmingiausios, kai jos rengiamos ir jomis dalijamasi su kuo didesne suinteresuotųjų subjektų grupe.
8.	Audito Rūmų reformos tikslas – sukurti tvirtesnius audito grupės ir už ataskaitą atsakingo nario santykius, susijusius su atskaitomybe. 
–	Ar, atsižvelgdamas į savo patirtį, galėtumėte teigti, kad narys turėtų labiau įsitraukti į audito darbą?

Man nepaprastai svarbu dalyvauti tiek veiklos auditų, tiek mūsų patikinimo pareiškimo rengimo darbe. Dalyvavau ne tik reguliariuose susitikimuose su audito grupėmis, bet ir tam tikrose audito darbo dalyse, pavyzdžiui, atliekant dokumentų peržiūrą ir auditą vietoje. Taip įgijau dar geresnį supratimą, reikalingą vėliau pateikiant į ataskaitas įtrauktus rezultatus.
–	Ar keistumėte savo darbo su audito grupe būdą? Jeigu keistumėte, tai kaip? 

Neabejotinai noriu toliau aktyviai dalyvauti grupės darbe.
9.	Kaip siūlytumėte toliau gerinti, modernizuoti Audito Rūmų veiklą, programą ir darbą (audito ciklą)? Pasibaigus Jūsų pirmajai kadencijai, kokį Audito Rūmų darbo teigiamą ir kokį neigiamą aspektą galėtumėte įvardyti?

Pasiūlymai dėl patobulinimų
Mano nuomone, audito darbas iš esmės yra geros kokybės. Audito Rūmai viešojo audito srityje yra labai gerbiami pasaulio mastu. Audito Rūmai turės užtikrinti, kad jie išlaikytų savo išskirtinę reputaciją, ir turės toliau modernizuoti savo veiklą. Atsižvelgdamas į tai, dalyvavau bandomajame projekte, kuriame bandomas dirbtinio intelekto (DI) naudojimas, ir manau, kad DI poveikis ir galimybės yra didelis iššūkis Audito Rūmams.

Audito Rūmų veikla gali būti tobulinama stiprinant jų bendravimą su plačiąja visuomene, naudojant socialinius tinklus ir spaudą, taip pat organizuojant tikslinius suinteresuotųjų subjektų susitikimus. Ketinu toliau dėti pastangas, susijusias su šia veikla. Spalio mėn. dalyvausiu susitikime su audito institucijomis, kad pristatyčiau audito dėl sanglaudos išlaidų tvarkingumo pastebėjimus ir rekomendacijas ir pasikeisčiau nuomonėmis tuo klausimu.

Teigiamas ir neigiamas Audito Rūmų darbo aspektas
Kaip akivaizdų teigiamą Audito Rūmų darbo aspektą norėčiau paminėti kvalifikuotus ir atsidavusius Audito Rūmų darbuotojus.

Audito Rūmams galėtų būti geriau atstovaujama išorėje, aktyviau bendraujant su plačiąja visuomene ir spauda.
10.	Pagal Sutartį reikalaujama, kad Audito Rūmai padėtų Parlamentui vykdyti jo kontrolės, kaip vykdomas biudžetas, įgaliojimus, siekiant stiprinti tiek viešąją bendrųjų išlaidų priežiūrą, tiek jų ekonomiškumą.
–	Ar galėtumėte remdamasi savo pirmosios kadencijos patirtimi atsakyti, kaip būtų galima toliau gerinti Audito Rūmų ir Europos Parlamento (Biudžeto kontrolės komiteto) bendradarbiavimą vykdant ES biudžeto auditą?

Mano patirtis, susijusi su individualiomis išsamiomis diskusijomis su Parlamento nariais ir jų darbuotojais, kurios suteikia galimybę po klausymų komitetuose atlikti tolesnes išsamias analizes, yra labai teigiama.

Kitos galimybės – reguliarūs CONT komiteto ir Audito Rūmų darbuotojų mainai ir trumpalaikis tarpinstitucinis komandiravimas, siekiant sumažinti fizinį atstumo sukurtą atotrūkį tarp Liuksemburgo ir Briuselio.
–	Taip pat kaip stiprinti Audito Rūmų ir nacionalinių audito institucijų santykius?

Kasmet, kai Audito Rūmai pateikia savo metinę ataskaitą Europos ir nacionaliniams parlamentams, apsilankau Hagoje ir pristatau mūsų darbą. Nyderlandų audito rūmai priima mane ir mano komandą vienai dienai, per kurią viešame renginyje pristatau mūsų pastebėjimus ir rekomendacijas ir atsakau į jų pirmininko bei dalyvių klausimus (2023 m. pavyzdys). Ir atvirkščiai, Audito Rūmai ragina Nyderlandų audito rūmus pristatyti savo darbą, pavyzdžiui, reguliariuose renginiuose internetu „Pokalbiai apie sanglaudą“, kuriuose aptariamas atitinkamas ES aukščiausiųjų audito institucijų ir akademinės bendruomenės darbas bei tyrimai.
11.	Kokią paramą teiksite Parlamentui siekiant sutrumpinti biudžeto įvykdymo patvirtinimo procedūrą? Kokių veiksmų galima imtis iš Jūsų pusės?

Nors didžiąją dalį darbo galime atlikti kalendoriniais metais, dėl kurių teikiame ataskaitas, didelė darbo dalis priklauso nuo to, ar auditui yra parengti atitinkami Komisijos vertinimai ir atskaitomybės dokumentai. Kitaip nei privačiajame sektoriuje, Komisija priklauso nuo trečiųjų šalių, t. y. nacionalinių valdymo ir audito įstaigų, informacijos, kad pateiktų informaciją, sudarančią reikšmingą sąskaitų dalį. Informacijos pateikimo terminai dažnai yra artimesni kovo 1 d. nei sausio 1 d., todėl Audito Rūmai preliminariąsias ataskaitas gauna iki kovo 31 d.
Be to, mūsų paskutinių mokėjimų konkrečiais kalendoriniais metais auditas gali būti baigtas tik kitais metais. Mūsų auditai atliekami stropiai, todėl nacionalinėms administracijoms ir paramos gavėjams suteikiama pakankamai laiko pasirengti ir pateikti atsakymus.

Siekiant dar labiau pagerinti mūsų darbo terminus, visos šalys turėtų būti pasirengusios sutrumpinti savo procedūros etapą, kad Audito Rūmai galėtų ataskaitas pateikti anksčiau. Remsiu visus pagrįstus ir įgyvendinamus pasiūlymus, kuriais siekiama dar labiau padidinti Audito Rūmų paramą Europos Parlamentui vykdant biudžeto įvykdymo patvirtinimo procedūrą.

Nepriklausomumas ir sąžiningumas 
12.	Kaip galėtumėte įtikinti Europos Parlamentą, jog esate nepriklausomas? Kaip užtikrintumėte, kad dėl Jūsų ankstesnės, dabartinės ar būsimos veiklos nekils jokių abejonių, kad galite tinkamai eiti pareigas Audito Rūmuose? 

Visų pirma noriu pakartoti, kad laikausi Teisingumo Teisme duotos iškilmingos priesaikos. Tai patvirtina ir mano ligšiolinis darbas Audito Rūmuose, kuris suteikia asmeninę garantiją ir parodo rezultatus. Be to, Audito Rūmų darbą vykdau vadovaudamasis mūsų elgesio kodeksu, kurio privalėsiu laikytis ir palikęs Audito Rūmus. Jei kiltų abejonių, konsultuosiuosi su Audito Rūmų etikos komitetu ir paprašysiu jo rekomendacijų bei patarimų.
13.	Kaip spręstumėte su ES lėšomis susijusius šiurkščių pažeidimų, sukčiavimo ir (arba) korupcijos atvejus, su kuriais būtų susiję asmenys iš Jūsų kilmės valstybės narės? Ar per ankstesnę Jūsų kadenciją teko susidurti su tokiais atvejais?

Atlikus darbą, susijusį su 2024 m. patikinimo pareiškimu, už kurį esu atsakingas, Europos prokuratūrai ir Europos kovos su sukčiavimu tarnybai (OLAF) atitinkamai pranešta apie kelis įtariamų pažeidimų atvejus ir įtariamą sukčiavimą. Iki šiol atliekant auditą, už kurį buvau atsakingas, nebuvo didelių pažeidimų ar sukčiavimo atvejų, susijusių su ES lėšomis, ir (arba) korupcijos atvejų, kuriuose būtų dalyvavę Nyderlandų gyventojai. Tačiau visada imčiausi tokių pačių veiksmų, kad ir kokia būtų susijusi valstybė narė.

Iš esmės laikiausi profesinio atstumo visais atvejais, susijusiais su imtimis iš Nyderlandų. Dirbdamas prie 2024 m. patikinimo pareiškimo, už kurį buvau atsakingas, paprašiau kolegų iš Belgijos kabineto stebėti su Nyderlandais susijusius atvejus ir prireikus priimti sprendimus dėl jų.
14.	Kilus interesų konfliktui gali grėsti pavojus Audito Rūmų reputacijai. Kaip spręstumėte kilusį interesų konfliktą? 

Neužsiimu jokia kita profesine veikla, išskyrus tai, kad esu Audito Rūmų narys, ir bendraudamas su spauda bei visuomene visą dėmesį skiriu savo darbui Audito Rūmuose, taip vengdamas bet kokių (galimų) interesų konfliktų. Kilus bet kokiam faktiniam ar tariamam interesų konfliktui, imčiausi tinkamų veiksmų konfliktui pašalinti arba bent jau sušvelninti. Savo atsakyme į ankstesnį klausimą apibūdinau konkrečius veiksmus šiuo tikslu.
15.	Ar esate susijęs su kokiu nors teismo procesu? Jei taip, kokio jis pobūdžio?

Ne.
16.	Kokius konkrečius įsipareigojimus esate pasirengęs prisiimti, kad būtų didinamas skaidrumas, gerinamas bendradarbiavimas ir veiksmingai įgyvendinamos Parlamento pozicijos ir raginimai vykdyti auditus? 

Jau eidamas užsienio ir Europos reikalų ministro pareigas glaudžiai bendradarbiavau su Europos Parlamentu, kad būtų padidintas skaidrumas. Kaip minėjau, viešųjų išlaidų demokratinė priežiūra yra nepaprastai svarbi. Siekiant suteikti tvirtą šios priežiūros pagrindą, itin svarbūs yra nepriklausomi išorės auditai, kuriuos atlieka Audito Rūmai. Įsipareigoju vykdyti pagal 10 ir 11 klausimus pateiktus pasiūlymus.

Tinkamų ir patikimų duomenų prieinamumas visuomenei ir Europos Parlamentui yra būtina didesnio skaidrumo sąlyga (5 klausimas). Kalbant apie skaidrumą ir Audito Rūmus, manau, kad svarbu užtikrinti atvirųjų duomenų prieinamumą (1 klausimas).
Kiti klausimai
17.	Ar atsiimtumėte savo kandidatūrą kitai kadencijai, jeigu Parlamento nuomonė dėl Jūsų paskyrimo į Audito Rūmų narius būtų neigiama?

Savo ruožtu dėsiu visas pastangas siekdamas užtikrinti, kad, remiantis atsakymais į šiuos klausimus ir klausymo metu, būtų pateikta teigiama nuomonė. Jei Europos Parlamento nuomonė sudarys tam pagrindą, dėl savo kandidatūros konsultuosiuosi su Nyderlandų vyriausybe, nes Nyderlandų vyriausybė pasiūlė pratęsti mano kadenciją.
18.	Būnant paskirtu Audito Rūmų nariu reikia visapusiško dėmesio ir atsidavimo pačiai institucijai ir siekti užtikrinti Sąjungos piliečių pasitikėjimą.
–	Kaip, Jūsų nuomone, geriausiai galima vykdyti šias profesines pareigas?

Visą dėmesį skiriu savo darbui Audito Rūmuose. Neužsiimu jokia kita profesine veikla. Kaip nurodyta pirmiau, palaikau glaudžius ryšius su audito grupėmis ir propaguoju Audito Rūmų darbą Liuksemburge, Briuselyje, Nyderlanduose ir kitur.
[bookmark: _GoBack]–	Kaip asmeniškai prisiderinate prie poreikio tam tikromis dienomis būti Liuksemburge? Ar ketinate šią tvarką keisti?

Liuksemburge nusipirkau butą ir praleidžiu visą savo darbo savaitę. Ketinu ir toliau laikytis šios tvarkos.

